Kjell Askildsen

**Kjell Askildsen** (1929–2021) var en norsk forfatter.

Kjell Askildsen er kjent for sin kresne stil og regnes som en av de største novellister i den norske litteraturen. Han ble lenge sett på som en «forfatternes forfatter», men fikk en større leserkrets etter utgivelsen av den prisbelønte *Thomas F's siste nedtegnelser til almenheten* i 1983. Askildsens noveller er oversatt til en rekke språk. Han skrev også romaner hvor særlig romanen *Omgivelser* (1969) fremstår som et høydepunkt innenfor den modernistiske romantradisjonen i Norge. Sommeren 2006 kåret *[[Dagbladet]]* novellesamlingen *Thomas F's siste nedtegnelser til almenheten* til den beste norske skjønnlitterære bok de siste 25 årene.

## Stil
Askildsen skapte en særegen stil innen den norske novelletradisjonen og fikk, etter utgivelsene på 1980-tallet, ry som en av de fremste norske forfatterne innen denne sjangeren. I begynnelsen av forfatterskapet var det særlig Hemingway-skolen med sin karakteristiske, kjølige ordknapphet som inspirerte ham. Senere utviklet han seg gjennom den franske nyroman-tradisjonen. På 1980-tallet utviklet han sin særegne stil: ordknapp, nøktern og urovekkende med de store livsspørsmål som tema.

## ''Thomas F's siste nedtegnelser til almenheten''
Novellesamlingen fra 1983, *Thomas F's siste nedtegnelser til almenheten*, er prisbelønt og sentral i forfatterskapet. Boken består av to noveller hvorav den ene, *Thomas F…*, er en syklus med underavdelinger. Den omhandler en folkesky oldings liv og betraktninger og er på grunn av sitt menneskesyn blitt sammenlignet med Beckett. Askildsen selv benektet imidlertid at Beckett eller Franz Kafka, to forfattere han selv har oversatt, var direkte kilder til verket. Han uttalte at «emnet har vært mennesket som nærmer seg et eksistensielt nullpunkt.» Det er et pessimistisk menneskesyn fritt for metafysiske spekulasjoner. Den andre novellen i samlingen, *Carl Lange*, er annerledes. Her er det en tilsynelatende uskyldig mann som blir anklaget for en overtredelse hvor etterforskningen etter hvert får alvorlige følger for ham. Novellen kretser rundt det totalitæres ødeleggelse av individets identitet og er blitt sett i sammenheng med  Dostovjeskis *Forbrytelse og straff*, Kafkas *Prosessen* og løkscenen i *Peer Gynt*.

## Politikk
Askildsen sognet til norsk venstreside. Alt i gymnasdagene begynte han å kalle seg kommunist. Han var aktiv medlem av AKP(m-l) fra 1970-årene til midten av 1980-tallet.

## Familie og bakgrunn
Kjell Askildsen var sønn av lensmann og politiker Arne Askildsen (1898-1982). I sine yngre år drev han Furuholmen kafe ved Langdalstjønna i Vestre Moland og arbeidet som fabrikkarbeider, bryggesjauer. i Forlagssentralen, i Oslo Lysverker, i Kunstnerforbundet og som daglig leder i Norsk Forfattersentrum. 

## Bibliografi
* 1953 &ndash; *Heretter følger jeg deg helt hjem* &ndash; Noveller
* 1955 &ndash; *Herr Leonard Leonard* &ndash; Roman
* 1957 &ndash; *[[Davids bror]]* &ndash; Roman
* 1966 &ndash; *Kulisser* &ndash; Noveller
* 1969 &ndash; *Omgivelser* &ndash; Roman (filmatisert i 1973 som *[[Maria Marusjka]]*)
* 1974 &ndash; *Kjære, kjære Oluf* &ndash; Roman
* 1976 &ndash; *Hverdag* &ndash; Roman
* 1982 &ndash; *Ingenting for ingenting* &ndash; Noveller
* 1983 &ndash; *[[Thomas F's siste nedtegnelser til almenheten]]* &ndash; Noveller
* 1987 &ndash; *En plutselig frigjørende tanke* &ndash; Noveller
* 1991 &ndash; *Et stort øde landskap* &ndash; Noveller
* 1994 &ndash; *Alt som før. Kjell Askildsen i utvalg* &ndash; Noveller (15 noveller pluss romanen *Omgivelser*)
* 1996 &ndash; *Hundene i Tessaloniki* &ndash; Noveller
* 1999 &ndash; *Samlede noveller* &ndash; Noveller
* 2005 &ndash; *Alt som før* &ndash; Noveller i utvalg (34 noveller)
* 2015 &ndash; *Vennskapets pris* &ndash; Noveller

## Litteratur
* Alf van der Hagen *Kjell Askildsen : et liv* Oktober 2014 ISBN 978-82-495-1526-4

## Priser (utvalg)
* 2010 - Sørlandets litteraturpris (hederspris) 
* 2009 – Svenska Akademiens nordiska pris 
* 2004 – Det Norske Akademis Pris til minne om Thorleif Dahl 
* 1997 – Oktoberprisen 
* 1996 – Brages hederspris 
* 1995 – Doblougprisen 
* 1991 – Kritikerprisen for *Et stort øde landskap*
* 1991 – Aschehougprisen 
* 1987 – Riksmålsforbundets litteraturpris 
* 1983 – Kritikerprisen for *Thomas Fs siste nedtegnelser til allmennheten*
* 1969 – Mads Wiel Nygaards legat 
* Ikaros-prisen

## Referanser




## Eksterne lenker
* Kjell Askildsen - Store norske leksikon
* NRK: Lydfiler med Kjell Askildsen
* Kjell Askildsen  i Forlaget Oktober
* Kjell Askildsen i NRK Forfatter
* Kjell Askildsen i Dagbladet Forfatter
* Digitaliserte bøker av Askildsen hos Nasjonalbiblioteket.